Document ID: 32006R0479

KOMISJONI MÄÄRUS (EÜ) nr 479/2006,
23. märts 2006,
teatavate mikroelementide ühendite rühma kuuluvate söödalisandite kasutamise lubamise kohta
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 23. novembri 1970. aasta direktiivi 70/524/EMÜ söödalisandite kohta, (1) eriti selle artiklit 3 ja artikli 9 lõiget d,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (2) eriti selle artiklit 25,
ning arvestades järgmist:
(1)
Määruses (EÜ) nr 1831/2003 on ette nähtud söödalisandite kasutamise lubamine loomasöötades.
(2)
Määruse (EÜ) nr 1831/2003 artikliga 25 on sätestatud üleminekumeetmed söödalisandite loataotluste jaoks, mis on esitatud direktiivi 70/524/EMÜ kohaselt enne määruse (EÜ) nr 1831/2003 kohaldamise kuupäeva.
(3)
Käesoleva määruse lisades loetletud söödalisandite loataotlused on esitatud enne määruse (EÜ) nr 1831/2003 kohaldamise kuupäeva.
(4)
Vastavalt direktiivi 70/524/EMÜ artikli 4 lõikele 4 on esialgsed märkused taotluste kohta esitatud komisjonile enne määruse (EÜ) nr 1831/2003 kohaldamise kuupäeva. Neid taotlusi käsitletakse seega jätkuvalt vastavalt direktiivi 70/524/EMÜ artiklile 4.
(5)
Taotleja on soovinud luba raua, mangaani, vase ja tsingi kelaatidele sünteetilise glütsiiniga. Kelaatide kasutamine võib aidata lahendada omandamise probleeme, mis võivad tekkida muude vormide kasutamisel. Sarnane toode, mille aminohapped on saadud sojavalgust, on lubatud. Kõnealuse taotluse puhul on tegemist mikroelementide sünteetilise glütsiini kelaatidega ning seepärast on vaja eriluba.
(6)
Taotleja on esitanud söödalisandites kasutamise toetuseks toimiku raua, mangaani, vase ja tsingi kelaatide kohta sünteetilise glütsiiniga.
(7)
Komisjon on palunud Euroopa Toiduohutusametil (edaspidi “amet”) hinnata asjakohaseid loataotlust toetavaid andmeid. Kõnealusest taotlusest lähtudes võttis amet 29. novembril 2005 vastu arvamuse raua, mangaani, vase, tsingi ja sünteetilise glütsiini kelaatide kasutamise kohta söötades.
(8)
Ameti arvamuse kohaselt on direktiivi 70/524/EMÜ artiklis 3a sätestatud tingimused täidetud. Seepärast tuleks lubada kasutada raua, mangaani, vase ja tsingi kelaate sünteetilise glütsiiniga.
(9)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Käesoleva määruse lisas täpsustatud mikroelementide ühendite rühma kuuluvaid preparaate on lubatud tähtajatult kasutada söödalisanditena loomasöötades lisas sätestatud tingimustel.
Artikkel 2
Käesolev määrus jõustub kahekümnendal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 23. märts 2006

Labels: 0
3
17
6